**Suplement i Certifikatës për kualifikimin profesional,**

**SHËRBIME TË UDHËTIMIT DHE TURIZMIT, Niveli IV në KSHK, referuar nivelit IV të KEK**

**Individi është i aftë:**

* Të shpjegojë funksionimin e tregut turistik dhe të udhëtimeve.
* Të përshkruajë tipet e turizmit dhe motivet e udhëtimeve turistike.
* Të evidentojë veçoritë e turistëve, sipas moshës, origjinës, gjinisë.
* Të dallojë operatorët dhe agjencitë turistike dhe të udhëtimit nga njëri tjetri.
* Të vendosë marrëdhënie të qëndrueshme me ofruesit e shërbimeve turistike dhe institucionet në fushën e turizmit;
* Të zbatojë parimet e zhvillimit të qëndrueshëm të turizmit.
* Të zbatojë kuadrin ligjor në fushën e udhëtimeve, turizmit dhe kodin e etikës në fushën e udhëtimeve turizmit;
* Të zbatojë rregullat e komunikimit etik, verbal dhe jo verbal, me klientët dhe bashkëpunëtoret.
* Të kryejë hulumtime të tregut turistik dhe të përdorë burimet, mjetet e ndryshme të informacionit të tregut turistik.
* Të listojë kanalet e shpërndarjes së produkteve turistike dhe të analizojë sjelljet konsumatore në tregun turistik.
* Të përcaktojë elementët e identitetit të biznesit, në varësi të segmentit apo tipit të turizmit.
* Të përdorë instrumentet e marketingut miks, si dhe të kryejë marketimin online të produktit dhe agjencisë.
* Të dallojë produktet turistike të parapërgatitura nga ato që ofrohen me porosi të klientëve.
* Të hartojë paketa të thjeshta të udhëtimeve turistike, si dhe të prezantojë produktin turistik dhe elementet e tij.
* Të ndërtojë marrëdhënie të qëndrueshme me furnitorët dhe klientët.
* Të kryejë rezervime të shitjeve dhe blerjeve të shërbimeve, duke përdorur sisteme të ndryshme rezervimi.
* Të kryejë veprimet e blerjes së shërbimeve dhe shitjes së produkteve, si dhe t’i dokumentojë ato.
* Të asistojë klientët para dhe gjatë procesit të shitjes, si dhe pasi udhëtimi ka përfunduar.
* Të përshkruajë elementët e kontratave të shitblerjes dhe domosdoshmërinë e tyre.
* Të kryejë veprime të ndryshme pagesash, arkëtimesh, anulimesh të blerjeve, shitjeve dhe t’i dokumentojë ato.
* Të kryejë llogaritje të thjeshta të shpenzimeve, të ardhurave dhe rezultatit.
* Të kryejë procedurat për themelimin e një biznesi, aplikimit për punë, veprimtaritë e punës, si dhe të mbyllë veprimtarinë e një biznesi.
* Të zbatojë rregullat e sigurisë në punë dhe të mbrojtjes së mjedisit.
* Të përdorë teknologjinë digjitale në funksion të veprimtarisë profesionale.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Shërbime udhëtimi dhe turizmi” niveli IV në KSHK, referuar nivelit IV të KEK, e pajis individin me Certifikatën Profesionale të Nivelit dhe Suplementin përkatës të saj, të punonjësit teknik/menaxher të mesëm në këtë kualifikim profesional.

Ky kualifikim i jep individit mundësinë që t`i drejtohet tregut të punës për punësim në agjenci dhe operatorë turistikë, në institucione publike në sektorin e turizmit, në organizata të menaxhimit të destinacionit, si dhe ofrues të tjerë të shërbimeve turistike. Gjithashtu, individi mund të vetëpunësohet në kuadrin e një sipërmarrje private në fushën e shërbimeve turistike.

 Me përfundimin e këtij niveli, individi ka mundësi për të fituar diplomën e “Maturës Shtetërore Profesionale”, me mundësi për vazhdimin e studimeve pas të mesme dhe universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).